'n Plaasaanval het op 24 Junie in Muldersdrift, Gauteng, plaasgevind.
'n Bejaarde vrou, Susan Orpen (75), het wakker geword, nadat sy 'n vreemde geluid buite gehoor het. Sy het toe twee aanvallers in haar kamer opgemerk. Een was gewapen met 'n vuurwapen en die ander met 'n koevoet. Die aanvaller het vir Orpen met die koevoet oor die kop geslaan en sy is verder aangerand, terwyl die aanvaller op geld en selfone aangedring het.
Die aanvallers het die huis geplunder en daarna vir Orpen forseer om op die bed te lê, waarna hulle haar vasgebind en met komberse toegegooi het. Die aanvallers het kort daarna gevlug met verskeie gesteelde goedere. Orpen het besef dat die aanvallers weg is en die paniek knoppie gedruk. Sy het ook haar dogter, wat langs haar bly, geskakel vir hulp.
Met die dogter se aankoms het sy haar ma vol bloed aangetref. Sy is na die hospitaal geneem, waar sy 'n breinskandering moes ondergaan. Die owerhede het met die ondersoek begin en bevind dat die aanvallers deur 'n venster, wat effens oop was, toegang tot die huis gekry het. Daar is nog geen arrestasies gemaak nie. Die ondersoek duur voort.